stanford-oval/wikipedia huggingface dataset:
DMX
מהלך הקריירה

תחת דאף ג'אם, התחיל DMX להופיע בהופעות אורח בשירים של אמני ראפ אחרים, בראשם LL Cool J. בעקבות אהדת הקהל והצלחת הופעותיו הקצרות הוציא DMX סינגל בשם "Get At Me Dog", אשר הפך ללהיט, וסלל את המשך דרכו המוזיקלית. במשך השנים, החל DMX קריירה כשחקן קולנוע, והסרט המפורסם ביותר בו כיכב היה "Never Die Alone".
DMX הוציא את אלבומו הראשון בשנת 1998. האלבום, ששמו היה "It's Dark And Hell Is Hot" (בעברית - "חשוך כאן והגהנום חם"), הפך מיד ללהיט ואף הגיע למעמד פלטינה מרובעת. הצלחתו הגדולה גרמה לדעת רבים למהפכה בהארדקור היפ הופ, שהחל להידרדר מאז מותו של הנוטוריוס בי. איי. ג'י.. בעקבות ההצלחה של האלבום הראשון, הוציא DMX באותה שנה את אלבומו השני Flesh of My Flesh, Blood of My Blood ובכך הפך לראפר הראשון שהוציא שני אלבומים בשנה אחת. בשנת 1999, הוציא את אלבומו השלישי "And The There Was X" שזכה אף הוא להצלחה רבה. לאחר שנתיים, הוציא DMX את אלבומו הרביעי שזכה אף הוא לפופולריות רבה. ב-2003, הוציא את אלבומו החמישי שהוקדש לזכר הכלב שלו שמת "Grand Champ". האלבום זכה לפופולריות רבה מאוד. לאחר הוצאת האלבום הודיע הראפר על פרישה מהיפ הופ וממשחק. בשנת 2005, שכנע אותו חבר קרוב לחזור, וכך עבר לחברת התקליטים סוני מיוזיק גרופ. לאחר שנה, הוציא את אלבומו השישי "Year Of The Dog...Again" שעורר התלהבות רבה בקרב המעריצים. ב-2007 הוציאה חברת התקליטים הקודמת שלו, דאף ג'אם בראשותו של ג'יי זי אלבום אוסף בו כל החומרים הפופולרים ביותר שהוקלטו אצלם.
DMX הוא הראפר היחיד שהגיע למעמד פלטינה בכל אלבומיו, ואף למעמד יהלום בחלקם.
מהלך הקריירה > Walk With Me Now and You'll Fly With Me Later

בתחילת 2008, הודיע הראפר כי הוא עובד על פרויקט חדש שייקרא "Walk With Me Now and You'll Fly With Me Later".
חיי פשע

בד בבד עם הצלחתו המוזיקלית הידרדר DMX יותר ויותר לעולם הפשע. ב-1999 נעצר לאחר שכוחות המשטרה שערכו חיפוש בביתו מצאו אקדח, כלים לעישון סמים ו-13 כלבים שנועדו לארגון קרבות למוות ביניהם. מעצרים נוספים בגין שורת עבירות, החל מנהיגה ללא רישיון ועד התחזות לסוכן פדרלי. ב-31 בדצמבר 2008, הוא נאשם בהחזקת סמים, גנבה והתאכזרות לבעלי חיים, ונשפט ל-90 יום. לאחר שחרורו סימונס חזר למוטב והחליט לזנוח את העולם הישן והפך לכומר מטיף, סימונס גולל את סיפורו כדרך לתקן את עברו.
חיים אישיים

לסימונס נולדו 17 ילדים.
מאשתו הראשונה, טשירה סימונס נולדו: אקסייביר (1992), טאקומה (1999), שון (2002) ו-פרייז מרי אלה (2005).
מ-פטריסיה טריג'ו: סאשה (2002).
מ-מוניק ויין: בן שנולד בשנת 2004.
מ-יאדירה בוריגו: בן שנולד בשנת 2010 ובת שנולדה אחריו.
מארוסתו לתקופה, דזיריי לינדסטרם: בן שנולד בשנת 2016.
מ-פאבלס ג'ונל: נולדו 2 בנים תאומים בשנת 2019.
מצבו הבריאותי ומותו

ב-2 באפריל 2021, הובהל DMX לבית חולים בווייט פליינס, שם דווח כי הוא מאושפז במצב קשה בעקבות התקף לב בביתו שייתכן שנבע ממנת יתר. בהמשך יצאה הודעה ממנהלו האישי על כי DMX מונשם ונמצא במצב של מוות מוחי. ב-9 באפריל נקבע מותו של הראפר.
כחודש לאחר פטירתו יצא אלבומו האחרון והיחידי לאחר מותו, אקסודוס.
דיסקוגרפיה

אלבומי סולו
1998: It's Dark and Hell Is Hot
1998: Flesh of My Flesh, Blood of My Blood
1999: ...And Then There Was X
2001: The Great Depression
2003: Grand Champ
2006: Year of the Dog...Again
2010: Walk with Me Now
2010: You'll Fly with Me Later
2012: Undisputed
2021: Exodus
אלבומים עם Ruff Ryders
1999: Ryde or Die Vol. 1
2000: Ryde or Die Vol. 2
2001: Ryde or Die Vol. 3
2005: The Redemption Vol. 4
פילמוגרפיה

1998: Belly
2000: Romeo Must Die
2000: Backstage
2001: Exit Wounds
2003: 2 צעדים למוות
2004: Never Die Alone
2008: Lords of the Street
2008: Last Hour
2008: Death Toll
2019: beyond the law
הערות שוליים

↑  Walk With Me Now and You'll Fly With Me Later by DMX, Genius (באנגלית)
↑  חסוס חימנס, האמן DMX נמצא במצב רפואי של תמיכת חיים, ולמעשה הוא "צמח", הודיע מנהלו, ניו יורק טיימס, 4 באפריל 2021 (באנגלית).
↑  "קריסת ריאות וללא כל פעילות מוחית": פרטים חדשים על מצבו של DMX, באתר ‏מאקו‏, 7 באפריל 2021
↑  Landrum, Jr., Jonathan; Peltz, Jennifer. "Rapper-actor DMX, known for gruff delivery, dead at 50". Associated Press. Associated Press. נבדק ב-9 באפריל 2021. {{cite web}}:  (עזרה)
| --- | --- |
בקרת זהויות :  BIBSYS: 1533887361342  BNE: XX1599904  BnF: cb140120650 (data)  GND: 124713556  ISNI: 0000 0000 5516 8709  LCCN: no98096051  MusicBrainz: f3bf61f8-97d4-4e52-a73d-2ddbbe8196c8  NKC: xx0227396  NLK: KAC2020J8036  NTA: 241107946  SUDOC: 254689205  VIAF: 28011765   WorldCat (עם VIAF): 28011765
מרובך הראשון

מרובך הראשון (Merovech; בלטינית: Meroveus או Merovius, מת בשנת 453/457) הוא מלך אגדי-למחצה במחצית הראשונה של המאה ה-5, מייסד השושלת המרובינגית של פרנקים סאלים הקרויה על שמו (אם כי ייתכן ולמעשה היה זה כלודיו המלך הראשון בשושלת), שהפכה מאוחר יותר לשולטת בכל הפרנקים. שיתף פעולה עם פלביוס אאטיוס הרומאי כנגד ההונים תחת שלטון אטילה ההוני במהלך הקרב במישורים הקטאלונים. אין כל הוכחה היסטורית לקיומו של מרובך, חוץ מטענת המלכים המרובינגים להיותם צאצאיו.
גרגוריוס מטור כותב כי מרובך היה אביו של כילדריך הראשון, אך מטיל ספק בכך שמרובך היה מצאצאיו של כלודיו. יש המסבירים את דברי גרגוריוס בכך, שעל פי האגדה, מרובך לא היה מצאצאי כלודיו, אלא מצאצאי המלכה, אשתו של כלודיו, אך אביו היה אל הים. יש המפרשים את אגדה זו באופן אלגורי, ש"אל הים" הוא כובש זר מעבר לים, שממנו התעברה אשת המלך.
קרל אולריך שנאבל

| --- | --- |
אין תמונה חופשית
 לידה:  6 באוגוסט 1909 ברלין, הקיסרות הגרמנית 
 פטירה:  27 באוגוסט 2001 (בגיל 92) דאנברי, ארצות הברית 
 מקום קבורה:  Cemetery of Schwyz 
 מוקד פעילות:  אוסטריה 
 סוגה:  מוזיקה קלאסית 
 שפה מועדפת:  אנגלית 
 כלי נגינה:  פסנתר 
 
קרל אולריך שנאבל (בגרמנית: Karl Ulrich Schnabel; ‏6 באוגוסט 1909 – 27 באוגוסט 2001) היה פסנתרן אוסטרי, בנם של הפסנתרן ארטור שנאבל וזמרת האופרה והלידר, הקונטראלט תרזה בהר.
ביוגרפיה

שנאבל נולד בברלין. את לימודי הנגינה בפסנתר החל בגיל חמש. בשנים 1922 - 1926 למד באוניברסיטה לאמנויות בברלין, אצל לאוניד קרויצר ופאול יואון. הישגי אביו במתן ביטוי לראייה חדשה של הרפרטואר הקלאסי העיבו על התקדמותו הוא, אך שנאבל הצעיר הצליח בכל זאת לפתח סגנון נגינה ייחודי משלו ותובנה פיוטית. לעיתים ליווה את אמו ברסיטלים ובהקלטות שלה והוא זכור בפרשנותו עתירת הדמיון למחזורי השירים של שוברט. כמו כן ערך כמה הקלטות ראויות לציון לדואטים לפסנתר של שוברט, יחד עם אביו. בשנת 1926 הופיע לראשונה ברסיטל בברלין ואחר יצא למסעות רסיטלים ברחבי אירופה בצפון אמריקה ובדרומה, באוסטרליה ובניו זילנד.
במשך שנים אחדות היה פעיל בהפקת סרטי קולנוע; בשנת 1932 היה המפיק, הבמאי והסינמטוגרף של סרט באורך מלא, מבוסס על אגדה גרמנית.
שנאבל ומשפחתו עזבו את ברלין בשנת 1933, עם עליית היטלר לשלטון; הוא היגר לארצות הברית בשנת 1939, זמן קצר לפני פרוץ מלחמת העולם השנייה. אמנם סכנה מיידית לא ריחפה אל ראשיהם, משום שאביו, ארטור שנאבל, היה אזרח אוסטרי והאזרחות האוסטרית חלה גם על בנו, בלי קשר למקום הולדתו, אך הם עזבו, משום שלא ראו אפשרות להמשיך לעבוד בגרמניה הנאצית ובזמן ההוא עוד יכלו לעשות זאת בקלות יחסית ואף להוציא את רוב רכושם עמם. באותה שנה נשא לאישה את הפסנתרנית האמריקאית הלן פוגל (1911-1974) שעמה ניגן רפרטואר רחב של דואטים לפסנתר. לזוג נולדה בת, אן.
בתקופת מלחמת העולם השנייה קטע את הקריירה המוזיקלית שלו ועבד בשירות הצבא כראש מעבדה אלקטרונית במסצ'וסטס.
אחרי המלחמה החל שוב בפעילותו הן כפסנתרן רסיטלים והן כמורה לפסנתר בעל שם בינלאומי. משנת 1947 ואילך החל להגיש כיתות אמן בקורס קיץ בינלאומי באגם קומו שבאיטליה. שנאבל לימד בכיתות אמן באנגליה, סקוטלנד, צרפת, איטליה, גרמניה, אוסטריה, ספרד, ישראל, ברזיל, יפן, אוסטרליה, ניו זילנד, קנדה ובכל רחבי ארצות הברית, בין השאר בפסטיבל רוויניה. בשנת 1940 התמנה לראש כל המחלקות האינסטרומנטליות בבית ספר דלקרוז בניו יורק. בהמשך היה גם לחבר סגל המורים בבית הספר מנהטן למוזיקה. בכיתות האמן של שנאבל ניגנו הפסנתרנים מאריי פרחיה, ריצ'רד גוד, ויונג וון צ'ונג ואורסולה אופנס. בין תלמידיו לשעבר ליאון פליישר, קלוד פרנק ופיטר סרקין. שני האחרונים זכו בתחרות ואן קלייברן.
שנאבל כתב את הספר "טכניקה מודרנית של הפדל", שיצא לאור בניו יורק (1950) ותורגם לשפות שונות, ביניהן סינית. כן יצאו לאור עריכות שלו ליצירות מאת שוברט וובר. סמוך לסוף חייו לימד כיתות אמן רבות במילס קולג' באוקלנד שבקליפורניה.
שנאבל הרבה להקליט לחברות HMV, EMI, פיליפס ועוד, הן יצירות סולו והן בארבע ידיים. נוסף לקריירה המרשימה שלו כפסנתרן סולן, הצטיין שנאבל כמלווה. בשנת 1956 השתתפו שנאבל ואשתו בפסטיבל הולנד, בחמישה קונצרטים עם תזמורת ובשנת 1972 ניגנו בפסטיבל אדינבורו. ארבע שנים אחרי מות אשתו יצר דואו חדש עם הפסנתרנית הקנדית ג'ואן רולנד.
תחומי התעניינותו של שנאבל מחוץ למוזיקה כללו טיפוס מצוקים וצילום. כצעיר, השתתף בתחרויות טניס שולחן. כשחי עדיין בברלין הקים רכבת חשמלית מיניאטורית, ואפילו קבע לה לוח זמנים. חברו, פאול הינדמית, חבר אליו בהפעלת הרכבת.
שנאבל מת בדאנברי שבקונטיקט ב-27 באוגוסט 2001. הוא נקבר בחלקת המשפחה בקנטון שוִויץ (Schwyz), לצד הוריו ואשתו. נכדו קלוד אלן מוטייה (1972–2002), שהיה פסנתרן גם כן, מת כקורבן תמים בתאונת דרכים ונקבר בקבר המשפחה. בשנת 2006 הכריזה עיריית שווייץ על מקום הקבר כאנדרטה מוגנת ולכן הוא פטור מתקנות הקובעות פינוי השרידים לאחר תקופה מסוימת.
לקריאה נוספת

William Glock. The New Grove Dictionary of Opera, edited by Stanley Sadie (1992), ISBN 0-333-73432-7and ISBN 1-56159-228-5
web site of the web site of the Schnabel Music Foundation
ויליאם גלוק. מילון גרוב החדש לאופרה בעריכת סטנלי סיידי (1982)
האתר של קרן שנאבל למוזיקה
הערות שוליים

↑  Where is the Schnabel Grave Site, Schnabel Music Foundation (באנגלית אמריקאית)
| --- | --- |
בקרת זהויות :  NLI: 987007426226705171  PLWABN: 9810626241905606  BNE: XX1727289  BnF: cb138995111 (data)  CiNii: DA05652075  GND: 11681862X  ISNI: 0000 0000 6639 5691  LCCN: n80125806  MusicBrainz: 8a0f1eb8-f6e0-42f2-974f-d85c5fff994c  NDL: 00525945  NLK: KAC2018O2018  RERO: 02-A022695767  SELIBR: 214142  SUDOC: 248918052  VIAF: 64193076   WorldCat (עם VIAF): 64193076 
קבר המשפחה בינואר 2024.
סעדון

ערך זה עוסק באתר ארכאולי בצפון הנגב. אם התכוונתם למשמעות אחרת, ראו .
| --- | --- |
אין תמונה חופשית
 מיקום
 מדינה:  ישראל 
 קואורדינטות:  31°01′42″N 34°36′26″E﻿ / ﻿31.02823°N 34.60725°E﻿ / 31.02823; 34.60725
  (למפת צפון הנגב מוגדלת) חורבת סעדון(למפת צפון הנגב רגילה) חורבת סעדון(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חורבת סעדון(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חורבת סעדון
 
סעדון הוא אתר ביזנטי לא חפור שנמצא בנגב הצפוני, כ-8 ק"מ מדרום מערב לחלוצה וכ-4 ק"מ מצפון מזרח לרחובות בנגב. שוכן בגדה הדרומית של נחל סעדון. השם סעדון הוא עברות של השם הערבי של האתר ח'ירבת א-סעדי. אברהם נגב הציע לזהות את השם עם Soudanon שנזכר בפאפירוס 79 מניצנה, מקור השם לדעתו בשם הנבטי 'שעדו'.
תולדות המחקר

בסוף המאה ה-19 ותחילת המאה ה-20 פקדו את האתר חוקרים אירופאים (פאלמר, מוסיל, קיטרייבר) שתיארו בקצרה מה שמצאו באתר. בשנת 1914, לפני מלחמת העולם הראשונה, סקרו את האתר האנגלים תומאס אדוארד לורנס וסר צ'ארלס וולי. הם הבחינו שהאתר אינו מוקף בחומה, ולכן סברו שהאתר הוא פרבר של העיר חלוצה. הם מצאו באתר באר ושני מאגרי מים, וקבעו שבאתר אין כנסיות. בשנים 1985-1984 נסקר האתר על ידי ריכב רובין ויוסף שרשבסקי.
תיאור האתר

האתר משתרע על שטח של כ-30 דונם. האתר נבנה כנראה לא על פי תכנון עירוני נוקשה. האתר כולל בתי מגורים צמודים זה לזה, עם חצרות שהכילו בורות מים. זוהו שתי כנסיות קטנות במזרח ובמערב, ואולי כנסייה גדולה בדרום האתר. בסמוך לאתר בנחל סעדון וביובלים המתנקזים אליו זוהו שרידים של מערכות חקלאיות, סכרים ובורות מים. לדעת רובין ושרשבסקי היישוב באתר התבסס על גידולי דגנים ועצי פרי, החוקרים זיהו גם מכלאות שלדעתם הכילו בעבר צאן וגמלים, זוהו גם שרידי כבשן סיד שלדעת החוקרים היווה חלק חשוב מכלכלת היישוב. הממצאים שנאספו בסקר מתוארכים לתקופה הביזנטית (מאות 4–7 לספירה), ולא נמצא ממצא נבטי. מכיוון שעדיין לא נערכה חפירה ארכאולוגית מסודרת באתר, לא ברור אם האתר הביזנטי הוקם על אתר נבטי קדום, כמו רוב האתרים האחרים בנגב. זהו היישוב הקטן ביותר מהיישובים הביזנטים בנגב.
לקריאה נוספת

ר. רובין וי. שרשבסקי, סעדון- יישוב עירוני מן התקופה הביזאנטית בנגב, קדמוניות, 1988, עמ' (82-81): 54-49
עפר שיאון וריכב (בוני) רובין, חורבת סעדון וסביבותיה: יישוב גדול, יישובי בת ומערכות חקלאיות בנגב בעת העתיקה, קדמוניות: כתב-עת לעתיקות ארץ-ישראל וארצות המקרא נ"ד, מס' 161, 2021, עמ' 2–11‏, JSTOR 27180330
יותם טפר וגיא בר עוז, ‏חורבת סעדון, באתר "חדשות ארכיאולוגיות", 04/05/2016
הערות שוליים

↑  א. נגב, 1977, השתמרות ושיכחה של שמות מקומות קדומים בנגב המרכזי, קתדרה 4: 131.
↑  ר. רובין וי. שרשבסקי, 1988, 'סעדון- יישוב עירוני מן התקופה הביזאנטית בנגב', קדמוניות (82-81): 54-49.
| --- | --- |
בקרת זהויות :  NLI: 987007467842205171
FoxTrot

ערך זה עוסק ברצועת קומיקס. אם התכוונתם למשמעות אחרת, ראו .
| --- | --- |

 מידע קומיקס
 יוצר:  ביל אמנד
 סוגה:  הומור, משפחה, סאטירה
 סטטוס:  שבועי
 תקופת פרסום מקורית:  10 באפריל 1988 – 30 בדצמבר 2006 (18 שנים)
 סינדיקציה:  Universal Press Syndicate
 ארץ מקור:  ארצות הברית ארצות הברית
 שפת המקור:  אנגלית
 מוציא לאור:  Andrews McMeel Publishing
 FoxTrot.com
פוקס טרוט (באנגלית: FoxTrot) היא רצועת קומיקס הומוריסטית יומית, הנכתבת ומאוירת בידי הקריקטוריסט ביל אמנד (בעל תואר בפיזיקה), שעברה סינדיקציה ב-10 באפריל 1988. הקומיקס מתמקד בחייהם היומיומיים (אך הלא נורמליים) של משפחת פוקס. הוא שייך לסינדיקט של Universal Press. בישראל הוא פורסם בשנות ה-90 בעיתון הקומיקס תחת השם "משפחת שועלי".
על הקומיקס > פורמט

הקומיקס מופיע יום יום בפורמט "סטריפ" הכולל 2–4 ריבועים, המסתיימים בפאנץ'-ליין. לעיתים יש קשר בין הסטריפים (בין 4–8 סטריפים שהם חלק מסיפור גדול יותר) ולעיתים אין. בסוף השבוע מופיע "סטריפ" שבעצם מהווה קומיקס על עמוד שלם. בנוסף, קומיקס סוף שבוע נעשה בצבע, בעוד הסטריפים מופיעים בשחור-לבן. בשנים האחרונות הפסיק ביל אמנד את הקומיקסים היומיים ועבר לפרסם רצועות קומיקס רק בימי ראשון.
בקומיקס יש המשכיות, אך למרות שהשנים חולפות בני המשפחה אינם מתבגרים.
בין השנים 1992–1995 הופיע בדו-שבועון הקומיקס - "עיתון הקומיקס" תחת השם "משפחת שועלי", כאשר המשפחה הוצגה כמשפחה ישראלית ושמות הדמויות עוברתו.
על הקומיקס > עלילה

הקומיקס מתאר את חייהם היומיומיים אך הבהחלט לא נורמליים של משפחת פוקס. משפחת פוקס מורכבת מ 5+2 חברים.
האבא, רוג'ר (45) - חיים בגרסה העברית, רואה חשבון שלומיאל ולא יוצלח המטורף על ספורט, גולף ושחמט.
האמא, אנדי (42) - עדינה בגרסה העברית, שהיא צינית אך די מרובעת. היא זו שמחזיקה את הבית והיא מתעקשת לבשל למשפחתה מזון בריאות לא טעים.
האח הבכור, פיטר (16) - בגרסה העברית ארז, ציפלון שמטורף על ספורט ורוק כבד. בולס כמויות עצומות של מזון אך לא משמין.
האחות, פייג’ (14) - בגרסה העברית סיגל, נערה חמת מזג בגיל ההתבגרות שאוהבת אופנה, קניות ולהרביץ לג'ייסון.
בן הזקונים, ג'ייסון (10) - בגרסה העברית איתן, גאון מתמטיקה ומחשבים, חנון גדול ובעל דמיון בלתי נלאה. אוהב לעצבן את כולם, אך בייחוד להתעלל באחותו פייג’.
האיגואנה, קווינסי - בגרסה העברית אלברט, חיית המחמד של ג'ייסון, שמפחידה את פייג’.
המחשב, iFruit, מחשב מדבר.
בדרך כלל, הסטריפים בקומיקס נסובים סביב נסיונותיה של אנדי להתמודד עם השגעונות של הילדים שלה, ניסיונתיו של רוג'ר לשחק גולף, ניסיונתיו של רוג'ר לשדל את אנדי או הילדים לשחק איתו שחמט, המריבות הבלתי פוסקות בין ג'ייסון לפייג’ והתעלולים שמבצעים ג'ייסון וחברו מרקוס.
על הקומיקס > בדיחות מתמטיקה

בניגוד לקומיקסים אחרים, הקומיקס "פוקס טרוט" מלא בבדיחות מתמטיקה, בדיחות פיזיקה ובדיחות גיקים מסוגים שונים. עובדה זו נובעת מההכשרה הייחודית של יוצרו, ביל אמנד, שסיים תואר ראשון בפיזיקה ב-Amherst College. אמנד נוהג לשלב בעלילות נוסחאות מתמטיות שונות ומשונות - ולמרות שרובן חסרות פואנטה - הן כולן נכונות. הנוסחאות בדרך כלל מופיעות כאשר פיטר ופייג’ מכינים שיעורי בית במתמטיקה, או כאשר ג'ייסון מבצע חישובים פיזיקליים. לרוב ג'ייסון משתמש בנוסחאות מתמטיות במצבים מוזרים למדי (בניסיון לחשב כיצד לזרוק כדור פוטבול, או כיצד לחשב שטח באמצעות אינטגרל בבוחן של כיתה ד').
בנוסף לנוסחאות המתמטיות הרבות, מופיעות גם בדיחות רבות על מחשבים (כגון תוכניות משעשעות הכתובות בשפת C), בדיחות על מבוכים ודרקונים וכן על סרטי וספרי מדע בדיוני פופולריים.
הדמויות > דמויות שמופיעות בקביעות

מרקוס ג'ונס - החבר של ג'ייסון וחנון כמוהו. מרקוס הוא אפרו-אמריקני ויש לו 4 אחיות, לכן הוא מנסה בכל הזדמנות לשאול מג'ייסון את קווינסי האיגואנה.
דניס רוסו - חברתו העיוורת של פיטר.
איילין יעקובסון - בת-כיתתו של ג'ייסון איתה הוא מנהל יחסי אהבה-שנאה ומתח רומנטי. למרות שבמוצהר ג'ייסון שונא בנות (כמו כל ילד בן 10 טיפוסי) איילין הצליחה לחדור את העוינות הבסיסית ולפעמים נדמה שהיא היחידה היכולה לתעלולים שלו ושל מרקוס.
מורטון גולדוייט - חנון גדול ומחוצ'קן המחזר נואשות אחרי פייג’ ומנסה להזמין אותה לנשף הסיום. הגיבור של ג'ייסון.
גברת או'מלי - מורתו של ג'ייסון ומחליפתה של מיס גרינצ'לי. גברת גרינצ'לי הייתה מורה זקנה ותעלוליו של ג'ייסון גרמו לה לצאת לפנסיה מוקדמת. בהתחלה נדמה שגברת או'מלי יכולה לג'ייסון (היא מקבלת באהבה את ניסיונותיו לעשות מעל ומעבר בעבודות הכיתה בגאוגרפיה וחושבת שקווינסי חמוד) אבל כאשר ג'ייסון מגיש לה ערימות של נייר מלאות במשוואות מתמטיות (גם בוחן של כיתה ד' אפשר לפתור באמצעות אינטגרל, מסתבר) גם היא נשברת לבסוף.
Slug Man & Leech Boy - גיבורי הקומיקס של ג'ייסון. הם פארודיה על סדרת הטלוויזיה הקאמפית של "באטמן ורובין" בשנות השישים. השניים - חשופית (חלזון ללא קונכייה) ועלוקה מוצצת דם, חיים באחוזה מבודדת בפאתי ג'ייסונפוליס ונלחמים כנגד הרשע האולטימטיבי: Paige-O-Tron, רובוט בדמות פייג’ עם ריח רע מהפה. לא ברור אם ג'ייסון מצייר את הקומיקס מתוך אהבה לעניין גרידא או גם מרצון להרוויח קופה על המרצ'נדייס (מוצרים נלווים).
ספרי פוקס טרוט > אוספים

FoxTrot (1989)
Pass the Loot (1990)
Black Bart Says Draw (1991)
Eight Yards, Down and Out (1992)
Bury My Heart at Fun-Fun Mountain (1993)
Say Hello to Cactus Flats (1993)
May the Force Be with Us, Please (1994)
Take Us to Your Mall (1995)
The Return of the Lone Iguana (1996)
At Least This Place Sells T-Shirts (1996)
Come Closer, Roger, There's a Mosquito on Your Nose (1997)
Welcome to Jasorassic Park (1998)
I'm Flying, Jack ...I Mean, Roger (1999)
Think iFruity (2000)
Death By Field Trip (2001)
Encyclopedias Brown and White (2001)
His Code Name Was The Fox (2002)
Your Momma Thinks Square Roots are Vegetables (2003)
Who's Up for Some Bonding? (2003)
Am I a Mutant, or What! (2004)
Orlando Bloom Has Ruined Everything (2005)
My Hot Dog Went Out, Can I have another? (2005)
How Come I'm Always Luigi? (2005)
ספרי פוקס טרוט > אנתולוגיות

אוספים גדולים, המורכבים מ 2 או 3 ספרי אוסף וכוללים את קומיקס סוף השבוע הצבעוני. בדרך כלל כל אנתולוגיה מתארת בין שנה לשנתיים בחייה של משפחת פוקס (ולמרות זאת, הם לא מתבגרים לעולם).
FoxTrot: The Works (1990)
FoxTrot en masse (1992)
Enormously FoxTrot (1994)
Wildly FoxTrot (1995)
FoxTrot Beyond a Doubt (1997)
Camp FoxTrot (1998)
Assorted FoxTrot (2000)
FoxTrot: Assembled with Care (2002)
Foxtrotius Maximus (2004)
Jam-Packed FoxTrot (2006)
רצועת קומיקס של פוקס טרוט על ויקיפדיה
מרי או'בריאן

| --- | --- |

 השתייכות:  חיל האוויר של ארצות הברית
 תקופת הפעילות:  מ-1989
 דרגה:   לוטננט גנרל
 תפקידים בשירות
 קצינת המודיעין של פיקוד הסייבר של ארצות הברית  מפקדת חיל האוויר ה-25 של ארצות הברית  ראש אגף המודיעין, מעקב, סיור ומבצעי סייבר במטה חיל האוויר
 עיטורים
   מדליית השירות המצוין של חיל האוויר   מדליית השירות העילאי של מחלקת ההגנה (4)   לגיון ההצטיינות
מרי או'בריאן (באנגלית: Mary F. O’Brien) היא קצינה בדימוס בדרגת לוטננט גנרל בחיל האוויר של ארצות הברית. שירתה כראש אגף פיקוד, שליטה, תקשורת, מחשבים/סייבר וקצינת המידע הראשית במטות המשולבים.
ביוגרפיה

או'בריאן סיימה ב-1989 תואר ראשון בכימיה מאקדמיית חיל האוויר של ארצות הברית. היא הוכשרה כקצינת מודיעין ושירתה בכנף ההפצצה השביעית, בכנף ההפצצה השנייה ובטייסת מודיעין האוויר 608 של חיל האוויר השמיני. שימשה סגנית מפקד טייסת המודיעין האוויר 607 של חיל האוויר השביעי המוצב בקוריאה הדרומית. לאחר מכן מילאה תפקידים במטה חיל האוויר, היא שהתה בבניין הפנטגון בעת פיגועי 11 בספטמבר והתרסקות טיסה 77 של אמריקן איירליינס על הבניין.
בשנים 2002–2004 פיקדה על טייסת המודיעין 22. לאחר לימודים במכללת המלחמה של חיל האוויר שירתה במטות המשולבים כקצינת מודיעין והערכה וראש מחלקת יכולות עתידיות באגף המודיעין. ביוני 2008 מונתה למפקדת להק המודיעין, ריגול וסיור 691 המוצב בבסיס חיל האוויר המלכותי מנווית' באנגליה. באוגוסט 2010 מונתה לקצינת המודיעין, ריגול וסיור של פיקוד החלל של חיל האוויר.
ביוני 2011 מונתה למפקדת כנף הסיור והריגול 70 של חיל האוויר. ביולי 2013 מונתה לסגנית מפקד הסוכנות למודיעין, ריגול וסיור של חיל האוויר.
לאחר שקודמה לדרגת בריגדיר גנרל, מונתה ביוני 2014 לקצינת המודיעין של כוח הסיוע הביטחוני הבינלאומי וסגנית לענייני מודיעין של כוחות ארצות הברית באפגניסטן. ביולי 2015 מונתה לקצינת המודיעין של פיקוד הסייבר של ארצות הברית.
במאי 2017 מונתה למפקדת חיל האוויר ה-25 של ארצות הברית בדרגת מייג'ור גנרל. היא שירתה בתפקיד עד אוגוסט 2019 כאשר הוחלפה על ידי טימותי יו. בנובמבר 2019 הועלתה לדרגת לוטננט גנרל ומונתה לראש אגף המודיעין, מעקב, סיור ומבצעי סייבר במטה חיל האוויר במקום ורהלין ג'יימיסון. באוגוסט 2022 מונתה לראש אגף פיקוד, שליטה, תקשורת, מחשבים/סייבר וקצינת המידע הראשית במטות המשולבים. שירתה בתפקיד זה עד דצמבר 2023.
או'בריאן בעלת תואר שני בניהול ארגוני מאוניברסיטת ג'ורג' וושינגטון. היא בוגרת המכללה לפיקוד ומטה של חיל האוויר, ובעלת תואר שני בהצטיינות בלימודי אסטרטגיה ממכללת המלחמה של חיל האוויר, בוגרת מכללת המלחמה הלאומית. בוגרת קורס בכירים לביטחון לאומי באוניברסיטת ג'ורג' וושינגטון ותוכנית הבכירים לביטחון לאומי ובינלאומי באוניברסיטת הרווארד.
או'בריאן נשואה לקצין בדימוס בחיל הנחתים של ארצות הברית והם הורים לבת ובן.
הערות שוליים

↑  A Military Mother, and Christmas Day in Afghanistan, ‏brainchildmag.com, ‏23 בדצמבר 2015
רפואת להט"ב

דגל קהילת הלהט"ב המוכר כ-"דגל הגאווה"
רפואת להט"ב הוא תת-מקצוע בעולם הרפואה המוקדש לטיפול בקהילה הגאה. תחום זה כולל נושאים שונים הנוגעים במיוחד לקהילת הלהט"ב: לסביות, גייז, ביסקסואלים וטרנסג'נדרים.
רקע

על פי איגוד הרפואה הגאה (אנ') בארצות הברית (GLMA), מלבד HIV ואיידס שיוחסו באופן היסטורי לרפואה בקהילה הלהט"בית, יש מגוון נושאים נוספים הקשורים לבריאות להט"ב, שאוכלוסיות אלו מועדות אליהם יותר: סרטן השד, סרטן צוואר הרחם, דלקות כבד, בריאות הנפש, הפרעות כתוצאה מהתמכרויות ושימוש בחומרים ממכרים, התמכרויות לשתיית משקאות חריפים, עישון, דיכאון קליני, טיפול ייעודי בטרנסג'נדרים, סוגיות הנוגעות להכרה בנישואים של זוגות מאותו המין ובמשפחות בהרכבים שונים, טיפולי המרה, עידוד חקיקה בתחום ופעילות בתחום קידום הבריאות בקרב אנשי מקצוע למניעת אפליה ועוד.
להט"בים עלולים להתמודד עם מחסומים שונים בגישה לשירותי בריאות על בסיס הנטייה המינית או הזהות המגדרית שלהם. רבים דיווחו על כך שהם נמנעים או דוחים טיפולים רפואיים שונים כדי לא להיתקל ביחס שלילי הנובע מהומופוביה, טרנספוביה או אפליה מצד ספקי שירותי בריאות ומוסדות רפואיים; כמו כן ממחקרים עולה כי חוויות שליליות שנצברו במהלך חייהם של להט"בים לעיתים קרובות מביאות להימנעות מטיפול רפואי על מנת שלא לחוות יחס גרוע ומשפיל.
לעיתים קרובות מציינים שהסיבה לכך שלהט"בים נמנעים או דוחים פנייה לטיפול רפואי היא הטרוסקסיזם הן בטיפול הרפואי עצמו והן במחקר:
"הטרוסקסיזם יכול להיות תכליתי (מימון ותמיכה נמוכים או לא קיימים בפרויקטים המתמקדים בנטייה מינית) או לא-מודע (שאלות דמוגרפיות בטפסים שונים המבקשות מהמשיבים לסווג את עצמם מבחינת מצב משפחתי). צורות אפליה אלו מגבילות את המחקר הרפואי ומשפיעות לרעה על הטיפול הבריאותי של אנשים מקהילת הלהט"ב. הפער הזה קיצוני במיוחד עבור לסביות (בהשוואה לגברים הומוסקסואלים) מכיוון שיש להן מעמד של מיעוט כפול, והן חוות לעיתים דיכוי גם בשל המגדר (נקבה) וגם בשל הנטייה (הומוסקסואליות)."
לסביות עלולות להיות מופלות לרעה בכמה דרכים:
עמדות הומופוביות;
שיפוט והתנהגות הטרוסקסיסטיים;
סקסיזם כללי - התמקדות בעיקר בדאגות ובשירותים בריאותיים של גברים; חלוקת תפקידים בריאותיים מסוימים לנשים ולגברים.
מחקר של החברה הישראלית לרפואת להט"ב שבדק 600 אנשי רפואה, מצא כי 75% מעובדי צוותים רפואיים נחשפו במידה מועטה או בינונית בלבד לרפואת להט"ב, וכי רובם היו רוצים לדעת על כך יותר.